LT Europos Sąjungos oficialusis leidinys C 306/3

KOMISIJOS NUOMONĖ

2008 m. lapkričio 27 d.

pateikta, taikant Europos Parlamento ir Tarybos Direktyvos 98/37/EB 7 straipsnį, dėl draudžiamosios priemonės, kurią Vengrijos valdžios institucijos nustatė MANS FRIEND prekės ženklo kampiniams šlifuokliams MD-2007-139

(Tekstas svarbus EEE)

(2008/C 306/02)

1. Vengrijos valdžios institucijų pranešimas

Direktyvos 98/37/EB dėl valstybių narių įstatymų, susijusių su mašinomis, suderinimo 2 straipsnio 1 dalyje nustatyta, kad valstybės narės turi imtis visų tinkamų priemonių, kad užtikrintų, jog mašinos, kurioms taikoma ši direktyva, būtų tiekiamos rinkai ir atiduodamos naudoti tik tada, kai nekelia pavojaus žmonių saugai ir sveikatai, ir, atitinkamais atvejais, naminiams gyvūnams ir turtui, yra tinkamai sumontuotos ir prižiūrimos bei naudojamos pagal paskirtį.

Direktyvos 7 straipsnio 1 dalyje nustatyta, kad kai valstybė narė įsitikina, jog CE ženklą turinčios mašinos naudojamos pagal paskirtį gali kelti pavojų žmonių saugai, o atitinkamais atvejais — naminiams gyvūnams ar turtui, ji imasi visų reikiamų priemonių, kad tokios mašinos būtų pašalintos iš rinkos, kad būtų uždrausta pateikti jas rinkai, atiduoti naudoti arba kad būtų ribojamas jų laisvas judėjimas. Valstybė narė nedelsdama praneša Komisijai apie visas tokias priemones, nurodydama tokio sprendimo priežastis.

2007 m. liepos 23 d. Vengrijos valdžios institucijos pranešė Europos Komisijai apie draudžiamąją priemonę dėl MANS FRIEND prekės ženklo MF 125-110 tipo rankinių nešiojamųjų elektrinių kampinių šlifuoklių pateikimo rinkai. Šių mašinų gamintojas — Jinhua Max-power Tools Co., Ltd (adresas: Western Binhong Road 558, section 2, Jinhua Industrial Area, Zhejing, Kinija), platintojas — Baumann Hungary Ktf. (adresas: H-1162 Budapest, János utca 118).

Europos Komisijai perduotoje byloje pateikti šie dokumentai:

— 2005 m. gegužės 10 d. sertifikatas Nr. 05SHW0991-01, kurį S1M-MP6-125 tipo kampiniams šlifuokliams išdavė Intertek Deutschland GmbH, kampiniams šlifuokliams teikianti „GS“ ženklą,

— 2005 m. gegužės 8 d. sertifikatas Nr. JSH0411771 ir 2005 m. gegužės 10 d. sertifikatas Nr. 531226, kuriuos to paties tipo S1M-MP6-125 kampiniams šlifuokliams išdavė Intertek ETL SEMKO (Šanchajus),

— 2006 m. liepos 12 d.Max-power Tools Co. deklaracija, kurioje tvirtinama, kad S1M-MP6-125 tipo kampiniai šlifuokliai yra lygiaverčiai gaminiui MF 125-110, kuriam Vengrija nustatė priemonę,

— 2006 m. liepos 18 d. EB atitikties deklaracija dėl sertifikato Nr. JSH0411771, kurią parengė Baumann Hungary Kft.

Pagal direktyvos 7 straipsnio 2 dalį Komisija, pasikonsultavusi su suinteresuotosiomis šalimis, privalo pateikti savo nuomonę, ar tokia priemonė taikoma pagrįstai. Jeigu nustatoma, kad priemonė taikoma pagrįstai, Komisija apie tai praneša valstybėms narėms, kad jos atitinkamoms mašinoms galėtų taikyti visas reikiamas priemones pagal 2 straipsnio 1 dalyje nustatytus reikalavimus.

2. Vengrijos valdžios institucijų nurodytos priežastys

Vengrijos valdžios institucijos taikomą priemonę pagrindė tuo, kad kampiniai šlifuokliai neatitinka toliau išvardytų Direktyvos 98/37/EB I priede nustatytų esminių sveikatos ir saugos reikalavimų (susijusių su Europos darniaisiais standartais EN 50144-1:1998 „Rankinių elektrinių variklinių įrankių sauga. 1 dalis. Bendrieji reikalavimai“ ir EN 50144-2-3:2002 „Rankinių elektrinių variklinių įrankių sauga. 2–3 dalis. Specialieji reikalavimai, keliami galąstuvams, diskiniams šlifuokliams ir poliruokliams“, nurodytais gamintojo EB atitikties deklaracijoje):

1.5.1. Elektros energijos tiekimas

Vidiniai laidai nepritvirtinti, o tai kelia elektros smūgio pavojų.

1.5.6. Gaisro pavojus

Per terminius bandymus mašinos užsidegė, pasirodė dūmai, po to nustojo veikti.

1.7.4. Instrukcijos

Naudojimo instrukcijose nėra daugumos bendrųjų saugos bei tam tikrų kampinių šlifuoklių naudojimo nurodymų.

1.7.3. Ženklinimas

Ant kampinių šlifuoklių nenurodytas gamintojas ir pagaminimo metai.

3. Komisijos nuomonė

2007 m. lapkričio 15 d. Komisija kreipėsi į Jinhua Max-power Tools Co. ir Baumann Hungary Ktf., pasirašiusią EB atitikties deklaraciją, ir paragino pateikti pastabas dėl Vengrijos valdžios institucijų nustatytos priemonės.

2007 m. lapkričio 15 d. Komisija taip pat kreipėsi į Intertek ETL SEMKO (Šanchajus) ir Intertek Deutschland GmbH, išdavusias atitikties sertifikatus S1M-MP6-125 tipo kampiniams šlifuokliams, kurie, kaip tvirtinama, yra lygiaverčiai MF 125-110 tipo kampiniams šlifuokliams, kuriems Vengrija nustatė priemonę.

Atsakymo iš Baumann Hungary Kft., Intertek ETL SEMKO ar Intertek Deutschland GmbH iki šiol negauta.

2007 m. gruodžio 19 d.Jinhua Max-power Tools Co. pateikė atsakymą, kad įmonė niekada negamino ar netiekė „Mans Friend“ prekės ženklo kampinių šlifuoklių. Be to, ji nurodė, kad Kinijos valdžios institucijos tyrė bylą, tačiau nenustatė, kas neteisėtai pasinaudojo jos sertifikatais ir pavadinimu.

Atsižvelgdama į turimus dokumentus ir suinteresuotųjų šalių pastabas, Komisija mano, kad Vengrijos valdžios institucijos įrodė, jog mašinos, kurioms taikoma ribojamoji priemonė, neatitinka esminių pirmiau išvardytų sveikatos ir saugos reikalavimų. Dėl neatitikimo reikalavimams kyla didelis pavojus asmenims, naudojantiems minėtas mašinas.

Todėl, atlikusi reikiamas procedūras, Komisija priėjo prie išvados, kad Vengrijos valdžios institucijų nustatyta priemonė yra pagrįsta.